चुनाव_2019 : उत्तराखंड का सियासी पारा गरम, राहुल का दौरा, वाम दल एकजुट
लोकसभा चुनाव के लिए उत्तराखंड में पहले चरण में मतदान होना है। इसीलिए सभी राजनीतिक दलों ने चुनाव के लिए एड़ी-चोटी का ज़ोर लगा दिया है। भाजपा और कांग्रेस, वाम दल और उत्तराखंड क्रांति दल राज्य की सभी पांच लोकसभा सीटों के लिए अपनी रणनीति पुख्ता करने में जुटे हैं।
बीजेपी सांसद खंडूड़ी के बेटे कांग्रेस में शामिल
भारतीय जनता पार्टी के वरिष्ठ नेता और पौड़ी लोकसभा सीट से सांसद भुवन चंद्र खंडूड़ी के बेटे मनीष खंडूड़ी कांग्रेस में शामिल हो गए हैं। आज शनिवार को देहरादून के परेड ग्राउंड में राहुल गांधी की मौजूदगी में मनीष कांग्रेस में शामिल हुए।
मनीष खंडूड़ी के कांग्रेस में आने को लेकर राहुल गांधी ने कहा कि उनके पिता बीसी खंडूड़ी को पिछले वर्ष पार्लियामेंट की डिफेंस कमेटी के चेयरमैन पद से हटा दिया गया। उन्होंने सवाल किया कि जिस व्यक्ति ने अपनी पूरी ज़िंदगी देश के लिए, नेशनल सिक्योरिटी के लिए, सेना के लिए लगाई उन्हें नरेंद्र मोदी ने पार्लियामेंट की डिफेंस कमेटी के चेयरमैनशिप से क्यों हटाया। कांग्रेस अध्यक्ष ने कहा कि बीसी खंडूड़ी ने नेशनल सिक्योरिटी को लेकर सवाल पूछा था कि जिस तरह सरकार को सेना की मदद करनी चाहिए, जिस प्रकार के हथियार सेना के हाथ में होने चाहिए, वो नहीं है, ये हिंदुस्तान की रक्षा से जुड़ा मामला है। उन्होंने कहा कि उत्तराखंड हर क्षण अपने बेटों को हिन्दुस्तान की रक्षा के लिए भेजता है, सेना में यदि कमियां हैं तो कार्रवाई करनी चाहिए। राहुल गांधी ने कहा कि खंडूड़ी के इस सवाल के जवाब के रूप में उन्हें पार्लियामेंट्री डिफेंस कमेटी के चेयरमैन पद से हटा दिया गया।
यही वजह है कि आज उनके बेटे मनीष खंडूड़ी कांग्रेस में शामिल हो रहे हैं। इसके साथ ही ये भी उम्मीद की जा रही है कि मनीष को कांग्रेस पौड़ी गढ़वाल लोकसभा सीट से अपना उम्मीदवार घोषित करेगी।
देहरादून में राहुल गांधी की अहम बातें
देहरादून में परेड ग्राउंड मैदान में अपनी रैली में राहुल गांधी ने एक बार फिर रफ़ाल डील का मुद्दा उठाया।
उन्होंने कहा कि रफ़ाल सौदे के लिए नरेंद्र मोदी के साथ डेलिगेशन में अनिल अंबानी फ्रांस जाते हैं। रफ़ाल सौदे के कॉन्ट्रैक्ट साइन होने से ठीक दस दिन पहले अंबानी ने कंपनी बनायी। एचएएल को परे कर उनकी कंपनी को कॉन्ट्रैक्ट दे दिया गया। उस समय रक्षा मंत्री मनोहर पर्रिकर ने इस सौदे में अंबानी की कंपनी के शामिल होने की जानकारी से इंकार कर दिया। 526 करोड़ का हवाई जहाज़ 1600 करोड़ रुपये में खरीदा गया। 126 हवाई जहाज़ के लिए जो पैसे दिये जाने थे, उस रकम में मात्र 36 जहाजों का सौदा किया गया।
राहुल गांधी ने किसानों के कर्ज़ माफ़ी का मुद्दा भी उठाया। उन्होंने कहा कि पिछली बार लोकसभा चुनाव के समय नरेंद्र मोदी ने किसानों के कर्ज़ माफी का वादा किया था। लेकिन डबल इंजन सरकार ने राज्य के किसानों का कर्ज़ माफ़ नहीं किया। जबकि मध्यप्रदेश, छत्तीसगढ़ और राजस्थान विधानसभा चुनाव के बाद कांग्रेस की सरकार ने दो दिन में ही किसानों का कर्ज़ माफ कर दिया।
रैली में राहुल गांधी ने कहा कि हम गारंटीड मिनिमम आमदनी शुरू करने वाले हैं। एक तय समय सीमा के अंदर आमदनी तय की जाएगी। यदि कोई आर्थिक तौर पर कमज़ोर है तो उसके अकाउंट में डायरेक्ट पैसा डाला जाएगा।
राहुल ने कहा कि उनकी पार्टी दो हिंदुस्तान नहीं बनने देगी। एक हिंदुस्तान होगा और सबका हिंदुस्तान होगा।
राहुल गांधी ने कहा कि उत्तराखंड का भारतीय सेना में जो योगदान है उसके लिए तहे दिल से सम्मान देना चाहता हूं। रैली के बाद वे उत्तराखंड के शहीद मेजर चित्रेश बिष्ट और पुलवामा हमले में शहीद मोहनलाल खंडूड़ी के परिजनों से मिलने भी गए।
उत्तराखंड क्रांति दल डेमोक्रेटिक ने किए प्रत्याशी घोषित
राज्य में एक समय मज़बूत तीसरे मोर्चे के रूप में दिखाई देने वाला उत्तराखंड क्रांति दल अंदरुनी लड़ाई के बाद हालांकि कमज़ोर हो गया है। लेकिन फिर भी पार्टी ने इस बार पांचों सीटों पर चुनाव लड़ने का फ़ैसला किया है और अपने उम्मीदवार भी घोषित कर दिये हैं।
पौड़ी गढ़वाल लोकसभा सीट से बलराम सिंह नेगी को प्रत्याशी चुना गया है। टिहरी से अन्नू पंत को टिकट दिया गया है। हरिद्वार लोकसभा सीट से त्रिवेंद्र सिंह रावत पार्टी प्रत्याशी हैं। अल्मोड़ा से द्रोपदी वर्मा और नैनीताल सीट से धर्म सिंह धामी को टिकट दिया गया है।
वामदल हुए एकजुट
लोकसभा चुनाव के लिए उत्तराखंड में तीन वामपंथी पार्टियों ने एकजुट होकर चुनाव लड़ने का फ़ैसला किया है। सीपीआई-एमएल के राज्य सचिव राजा बहुगुणा ने बताया कि इस संबंध में सात मार्च को देहरादून में एक बैठक की गई थी। जिसमें सीपीआई, सीपीएम और सीपीआई-एमएल के सचिव मौजूद थे। बैठक में ये तय किया गया कि वामदल एक साथ मिलकर चुनाव लड़ें और जनता के सवालों को लेकर वामदलों का एक अच्छा हस्तक्षेप हो। राजा बहुगुणा ने बताया कि पौड़ी गढ़वाल सीट पर सीपीआई, टिहरी सीट पर सीपीएम, नैनीताल और ऊधमसिंहनगर में सीपीआई-एमएल चुनाव लड़ेगी। उन्होंने बताया कि पौड़ी और टिहरी सीट पर उम्मीदवारों की घोषणा उनकी पार्टी के राज्य सचिव जल्द करेंगे। जबकि नैनीताल और उधमसिंहनगर सीट से वामपंथी पार्टियों के संयुक्त उम्मीदवार डॉ कैलाश पांडेय होंगे। डॉ कैलाश पांडे गढ़वाल विश्वविद्यालय से गोल्ड मेडेलिस्ट हैं और उत्तराखंड के आर्थिक इतिहास पर पीएचडी की है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva bho_Deva bho_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva awa_Deva hin_Deva awa_Deva awa_Deva hin_Deva hin_Deva